Locuitorii sectorului 1 au găsit în cutiile poștale scrisori din care pot afla cum consilierii locali ai PNL și USR îi sabotează și cum, din cauza acestora, elevii nu vor primi burse și nu vor merge în tabere, străzile rămân nereabilitate, iar cuplurile care au împlinit 50 de ani de căsătorie rămân fără prima de 1.000 de lei. Mesajul găsit în cutiile poștale este identic cu cel postat de primarul Sectorului 1, Dan Tudorache, pe contul său de Facebook.

Sursă foto: pagina de Facebook a primarului Dan Tudorache

În scrisoare se face referire explicit la ședința Consiliului Local Sector 1 din data de 26 iulie și este detaliat „boicotul” de care se fac responsabili consilierii PNL și USR.

„Majoritatea PNL-USR continuă boicotul împotriva cetățenilor Sectorului 1.

Sabotajul politic al consilierilor locali PNL și USR continuă să fie la ordinea zilei în ședințele Consiliului Local al Sectorului 1. Astăzi, prezența nu a fost în favoarea majorității PNL-USR, așa că toți consilierii au părăsit ședința după ce a fost aprobată o etapă preliminară în procesul de preluare a clubului RAPID. Dacă nu au reușit să pice proiectele prin vot, au reușit să blocheze întreaga ședință, părăsind sala.

Astfel :

- Elevii care au luat 10 la Evaluarea Națională și Bacalaureat NU primesc bursele de 1.000 respectiv 2.000 de lei.

- Cuplurile care au împlinit 50 de ani de căsătorie NU primesc diplome aniversare și NICI premierea de 1.000 de lei.

- Elevii din Sectorul 1 NU mai merg în tabere și excursii de creație.

- Un număr de 41 de străzi din Sectorul 1 NU mai sunt reabilitate.

- Trei sportivi cu handicap NU primesc suma de 1.200 de lei ca să reprezinte comunitatea la o competiție sportivă.

Vă reamintesc că în precedenta ședință de consiliu, majoritatea PNL-USR, a blocat reabilitarea termică la case, finanțarea grădinițelor de vară, dar și alte proiecte utile comunității Sectorului 1.”

Exact același mesaj a fost postat, miercuri, de primarul PSD Dan Tudorache, pe pagina sa de Facebook.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media